钦定古今图书集成/理学汇编/文学典/第110卷 > 王一鸣
## 钦定古今图书集成/理学汇编/文学典/第110卷 > 王一鸣

按《列朝诗集》，一鸣字子声，一字伯固，黄冈人。万历丙
戌进士，授太湖知县，调临漳。负才自放，不为吏道所
拘，左官不得志，饮酒近妇人而死。伯固为稚钦之从
孙，其族有同轨者，继稚钦称诗，识伯固于儿童时，以
稚钦衣钵期之。伯固之得名自此始。尉氏阮汉闻序
其诗曰：“伯固再令临漳之岁，淹长安邸三月，酒酣大”
叫：“黄金白雪，流毒千载。”授予自订稿一帙，为人携去。
无何于官，戊戌过陉阳驿，见题《藓壁》一章，今但记
“孤臣长粪土，万事隔云霄”两句耳。伯固师法少陵，每
一读辄批评而封识之，其专勤如此。所与称诗者，阮
及秦京，其同调也。